יונה גירונדי

רבי יונה בן ר' אברהם גירונדי (מכונה רבנו יונה החסיד, סביב ד'תתק"ע, 1210 – כ"ח בחשוון ה'כ"ד, 1263) היה רב מתקופת הראשונים בקטלוניה, מחבר הספר "שערי תשובה".

בצעירותו למד אצל רבי שלמה מן ההר (מונטפלייר), ואצל חכמי איוורא: האחים רבי משה בר שניאור ורבי שמואל בר שניאור. ישיבתם של חכמי איוורא נודעה כמי ששילבה את שיטתם הלמדנית של בעלי התוספות מצרפת עם דרכם של חסידי אשכנז, ושילוב זה השפיע ברורות על דרכו של רבנו יונה. למד עם בן דודו הרמב"ן (אמו של הרמב"ן היא אחותו של רבי אברהם, אביו של רבנו יונה), והתקשר עמו בקשרי חיתון, כאשר השיא את בתו לרבי שלמה, בנו של הרמב"ן.
בשנת 1244 מונה לרב בטולדו. היה רבו של הרשב"א.

התנגדותו לספרי הרמב"ם
היה ממתנגדי הרמב"ם ויחד עם רבו החרימו את ספרי הרמב"ם דבר שגרם לפולמוס קשה בעם היהודי באותה תקופה בו השתתפו בין היתר הרד"ק, הרמב"ן ועוד מגדולי הדור. יש אומרים שהפולמוס הזה גרם לשריפת ספרי הרמב"ם על ידי הנוצרים.

תלמידו, רבי הלל מווירונה מספר שלאחר שראה רבנו יונה את תוצאות המחלוקת התחרט על מעשיו, וכחלק מתשובתו כתב את הספר שערי תשובה, וכן היה בכוונתו לעלות לא"י לקברו של הרמב"ם כדי לבקש ממנו מחילה. אולם יש המפקפקים באמינות מסורת זו וטוענים שהיא יצאה מאת מתנגדיו. ישראל תא שמע תמך באמינות הסיפור בשל העובדה שהסיפור נכתב ופורסם סמוך לפטירת רבנו יונה מה שהופך את השקר לפחות סביר, כך גם בחיבורו למסכת ברכות המחבר מציין לרמב"ם ופוסק על פיו פעמים רבות.

יצירתו התורנית
רבנו יונה נודע כבעל חריפות ועוצמה למדנית גדולה מאוד בעולם התלמודי, וכתב חידושים לכמה מסכתות. אך כיום נשארו בידינו רק חידושיו למסכת בבא בתרא המכונים "עליות דרבנו יונה". בחיבור עצמו מעלה רבנו יונה דיונים מעמיקים על סדר המסכת, סוגיה אחר סוגיה. בסוף כל דיון מביא רבנו יונה את מה ש"עלה בידנו", הכוונה היא לפרטים אותם פוסק רבנו יונה להלכה, ומכאן גם כינויו של החיבור.

כמה מתלמידיו כתבו חידושים על מסכתות שונות שרובו או כולו ממנו, וקרויים בשם חידושי תלמידי רבינו יונה ובקצרה תר"י. הרשב"א והרא"ש מרבים לצטט מחידושיו גם למסכתות נוספות.

חיבר ספר מוסר כללי הנקרא "שערי צדק" אשר רובו אבד ונשאר ממנו הספר "שערי תשובה", (ישנם עוד חיבורים שנטען שהם מהווים חלק מ"שערי צדק", ראה שערי תשובה). חיבר פירוש על ספר משלי, וכן חיבר פירוש על מסכת אבות שהוא פירוש ארוך יחסית לפירושי רש"י ורמב"ם.

בספר חידושי הריטב"א למסכת גיטין (שיש חולקים על ייחוסם לריטב"א) מצוטטים דברי תורה מרבנו יונה על מסכת גיטין (זהו המקור היחיד לחידושיו על גיטין).

נפטר בטולדו בכ"ח בחשוון בשנת ה'כ"ד (1263). רבי יוסף הכהן הרופא כותב בספרו עמק הבכא כי בעקבות ציוויו של רבי יצחק די ליאון בחלום לאשתו, חרשו את קברו יחד עם קברי הרא"ש, רבנו יונה ועוד, ושוב לא נודע מקום קבורתם (ככל הנראה למנוע התעללויות בעצמותיהם).

ספריו
"עליות דרבנו יונה" על מסכת בבא בתרא
חידושי תלמידי רבינו יונה על מסכת סנהדרין, עבודה זרה
פירוש תלמיד רבינו יונה על הרי"ף מסכת ברכות
שערי תשובה - ביאור והרחבה בנושאי חזרה בתשובה
ספר היראה - נדפס כנספח לספר שערי תשובה
יסוד התשובה
סדר פסח
פרוש על חמישה חומשי התורה (נדפס על ידי שמואל קרויזר, מ' ספרסטיין פקפק בייחוס, ישראל תא שמע נטה להסכים עם קרויזר וקבע שהחיבור יצא בוודאות מחוגו)
פירוש על מסכת אבות
פירוש על ספר משלי
שערי העבודה (נדפס על ידי הרב בנימין זילבר, יש שפקפקו בייחוס, ישראל תא שמע הוכיח שרבנו יונה הוא המחבר)
שער התוכחה (נדפס על ידי הרב בנימין זילבר, יש שפקפקו בייחוס, ישראל תא שמע הוכיח שרבנו יונה הוא המחבר)

לקריאה נוספת
 ישראל משה תא-שמע, "חסידות אשכנז בספרד: רבנו יונה גירונדי – האיש ופועלו", כנסת מחקרים, כרך ב: ספרד, מוסד ביאליק, ירושלים תשס"ד, עמ' 109–148. [נדפס במקור בתוך: אהרן מירסקי, אברהם גרוסמן ויוסף קפלן, גולה אחר גולה, ירושלים תשמ"ח.] (להורדה)

קישורים חיצוניים




ספריו

 ספר היראה, דפוס וילנא 
 ספר היראה, דפוס ורשה, מאתר "דעת"
 הרב בועז שלום, סדרת שיעורים ב'ספר היראה' לרבינו יונה, באתר 'טעמו וראו'

 פירוש על ספר משלי 

 שערי תשובה 






הערות שוליים

קטגוריה:ראשוני ספרד
קטגוריה:פרשני התלמוד
קטגוריה:פרשני הרי"ף
קטגוריה:פרשני מסכת אבות
קטגוריה:מחברי ספרי מוסר ומחשבה
קטגוריה:פרשני המקרא
קטגוריה:ראשוני המקובלים בימי הביניים
קטגוריה:יהודי ספרד במאה ה-13
קטגוריה:טולדו: רבנים
קטגוריה:נפטרים ב-1263